
Gemau bwrdd


Trosolwg
Mae'r plant yn chwarae amrywiaeth o gemau bwrdd gwahanol ac yn cael eu hannog i drafod y gemau, rheolau'r gêm, y symudiadau a wnânt a'r strategaethau gwahanol a ddefnyddir. Drwy gydol y chwarae, dylai'r staff annog y plant i ddefnyddio ymadroddion syml lle y bo'n bosibl, e.e.  ‘Ga i . . . ‘ wrth ofyn am rywbeth, neu gyfrif, e.e. ‘un, dau, tri’, ac ati wrth symud.
Mae'r dasg hon yn cynnwys cyfres o gemau bwrdd y gall y plant eu chwarae. Gellid sefydlu'r rhain o amgylch yr ystafell fel carwsél, neu gallai'r plant chwarae gemau gwahanol dros gyfnod o amser ac felly, efallai y byddwch chi am gyflawni'r gweithgaredd dros nifer o sesiynau. Yn ystod y dasg hon, gall y plant weithio mewn parau, ac weithiau'n unigol. Bydd rhai agweddau ar y dasg yn gofyn am weithio fel dosbarth cyfan hefyd. 
Ceir nifer o gwestiynau a awgrymwyd ar gyfer pob rhan o'r dasg a gellir eu gofyn i'r plant er mwyn ceisio meithrin eu dealltwriaeth a'u sgiliau ymresymu. Gellir defnyddio'r rhain naill ai'n uniongyrchol gan yr athro/athrawes neu gellir eu rhoi i grŵp neu bâr o blant er mwyn strwythuro eu meddyliau.
Cysylltiadau â'r cwricwlwm
Y Cyfnod Sylfaen: Fframwaith ar gyfer Dysgu Plant 3 i 7 oed yng Nghymru
Datblygiad Personol a Chymdeithasol, Lles ac Amrywiaeth Ddiwylliannol
Datblygiad cymdeithasol – Sgiliau
· Datblygu dealltwriaeth o ddisgwyliadau’r lleoliad/ysgol o ran ymddygiad, a deall bod rheolau’n hanfodol mewn cymuned drefnus. 
· Datblygu dealltwriaeth o’r hyn sy'n deg ac yn annheg, a bod yn barod i gyfaddawdu. 
· ffurfio perthnasoedd a theimlo'n ddigon hyderus i gyd-chwarae a chydweithio ag eraill. 
Datblygu'r Gymraeg
Llafaredd – Sgiliau
· Cyfleu’r hyn y maent yn ei feddwl. 
· Dangos eu bod yn deall cyfarwyddiadau syml.
Gwybodaeth a Dealltwriaeth o'r Byd
Sgiliau
· Archwilio ac arbrofi. 
· Meddwl am gwestiynau, gofyn y cwestiynau hynny a gwrando ar yr atebion. 
· Gwrando ar syniadau pobl eraill. 
· Nodi’r hyn y mae arnynt eisiau ei ddarganfod a nodi sut y mae gwneud hynny. 
· Meddwl am beth allai ddigwydd pe bai… 
· Mynegi eu barn a'u teimladau eu hunain, a gwneud penderfyniadau gan ystyried safbwyntiau pobl eraill.
Adnoddau a ddarperir gan yr athro/athrawes
· Amrywiaeth o gemau bwrdd.
Beth i'w wneud
Cyn y dasg
Gofynnwch i'r plant ystyried a thrafod y gemau bwrdd y maen nhw’n gyfarwydd â nhw ac y gallen nhw fod wedi'u chwarae. Dywedwch wrthyn nhw y byddan nhw yn fuan yn archwilio gemau bwrdd yn y dosbarth ac anogwch nhw i ddod â'u hoff gêm i mewn i'r ysgol ar yr amod eu bod nhw wedi cael caniatâd i wneud hynny. Eglurwch wrthyn nhw y byddan nhw’n chwarae'r gemau ac yn trafod pwysigrwydd rheolau, cyn ysgrifennu'r rheolau ar gyfer pob gêm. 
Sicrhewch eich bod chi’n casglu ystod o gemau bwrdd er mwyn cynnig amrywiaeth i'r plant. Yn ei hanfod, y nod yw i grwpiau bach o blant gael y profiad o chwarae gemau bwrdd gwahanol gyda chymorth oedolyn a all eu hannog a gofyn cwestiynau perthnasol. Bydd yr union ffordd y caiff hyn ei wneud yn dibynnu ar faint y dosbarth, cynllun yr ystafell ddosbarth, y cymorth sydd ar gael ac ati, a bydd yn wahanol ym mhob dosbarth. Gellid hefyd ddefnyddio'r syniadau hyn ar gyfer gemau eraill y gallai'r plant eu chwarae, e.e. gemau cyfrifiadurol neu wrth ddefnyddio crwban llawr. 
Yn ystod y dasg
Eglurwch y gêm yn fras cyn gwahodd y plant i chwarae'r gêm fwrdd. Eisteddwch gyda nhw tra byddan nhw’n chwarae'r gêm ac anogwch nhw i chwarae'n deg ac i fwynhau'r gêm. 
Bydd y cwestiynau y gallech chi eu gofyn yn amrywio yn dibynnu ar y gêm sy'n cael ei chwarae a darperir y canlynol fel syniadau. 
· Pa rif sydd ar y dis? 
· Faint o sgwariau sydd angen i chi symud? 
· I ba gyfeiriad rydych chi’n symud? Sut rydych chi’n gwybod hynny? 
· Faint o ddarnau sydd gennych chi? 
· Pa rif sydd angen i chi ei daflu i ennill?  
· Faint sydd gennych chi ar ôl?  
· Beth byddwch chi’n ei wneud nesaf? Sut rydych chi’n gwybod hyn?
Mae llawer o gemau bwrdd yn cynnwys taflu dis ac yn cynnig cyfleoedd ar gyfer cwestiynau i ganolbwyntio ar rifedd. Mae angen strategaeth ar gyfer pob gêm a bydd cwestiynau yn ymwneud â pham y gwnaed symudiadau penodol ac ati yn meithrin sgiliau llythrennedd a rhifedd y plant. 
Ar ôl cwblhau gêm, anogwch y plant i ystyried a thrafod rheolau'r gêm a chwaraewyd. 
· Pam bod angen rheolau wrth chwarae gêm?  
· Pa reolau sydd eu hangen ar gyfer y gêm hon?  
· Pa rai yw'r rheolau pwysicaf? Pam eich bod chi’n credu hynny? 
· Pa mor hir y gwnaeth y gêm bara? Pam eich bod chi’n credu hynny? 
· Sut y gellid ymestyn y gêm neu ei gwneud yn fyrrach? Pam eich bod chi’n credu hynny?
Fel ymarfer ysgrifennu a rennir, gofynnwch i'r plant nodi'r rheolau sydd eu hangen i chwarae'r gêm. Gallen nhw wneud hyn yn unigol neu weithio mewn grwpiau bach i ystyried y geiriau y byddan nhw’n eu defnyddio. Gallech chi fod yn ysgrifennydd a chofnodi'r rheolau a ddarperir gan y plant. 
Myfyrio
Gofynnwch i'r plant fyfyrio ar yr hyn a ddysgwyd wrth chwarae'r gemau gwahanol. Anogwch nhw i ystyried, trafod a rhannu eu syniadau ynglŷn â pham bod rheolau'n bwysig. 

